Statebondspele: SA ryg medaljes inCameron van der Burgh in aksie. Foto: AP Photo/Rick Rycroft Span Suid-Afrika het Maandag hul goue medalje-oes by die 21ste Statebondspele binne ŉ uur van vier na agt opgeskuif. Dié uur van swem- en atletiekdrama sal vir baie jare deur ondersteuners onthou en gekoester word. Eers het Cameron van der Burgh verras deur goud in die 50 m-borsslag te wen. Van der Burgh was eerste in 26.58 sekondes met die gunsteling Adam Peaty (ENG) tweede in 26.62. Tatjana Schoenmaker op die podium. Foto: REUTERS/David Gray Tatjana Schoenmaker het met goud weggestap in die 200 m-borsslag (1:06.41). Dit was haar tweede goue medalje van die spele. Chad le Clos het vir die eerste keer in die geskiedenis van die Statebondspele ŉ driekuns in die vlinderslag behaal toe hy ook goud in die 100 m gewen het. Le Clos het ook die Spele-rekord herskryf na 50.65 sekondes. James Guy van Engeland was tweede in 51.31. Akani Simbine in aksie. Foto: AP Photo/Mark Schiefelbein Op die atletiekbaan het Akani Simbine goud verower in die 100m met ŉ tyd van 10.03 sekondes. Dit was nie al nie, Henricho Bruintjies (10.17), het die silwer weggeraap voor gunstelinge soos Yohan Blake. Christian Sadie het ’n silwer in die 50m-vryslag vir mans in die S7-klas gewen. Dyan Buis het ’n silwer medalje in die 100 m vir mans in die T27-kategorie gewen terwyl Charl du Toit kort op sy hakke was om brons te wen. Suid-Afrika se rolbalspan in die vroue-viertalkompetisie het ’n silwer medalje losgespeel. Dyan Buis (links), Evan O’Hanlon en Charl Du Toit (regs) spog met hulle medaljes. Foto: REUTERS/Paul Childs Suid-Afrika het Maandagoggend nog op nege medaljes gestaan (4-1-4). Teen Maandagmiddag het hulle skielik 18 medaljes (8-5-5) in die sakkie gehad. Kliek hier vir meer inligting.